**26.08.2025.**

**E-pasta nosaukums**

Par nosūtījuma Nr. 027/u aizpildīšanas kvalitāti

**E-pasta teksts**

Nacionālais veselības dienests (turpmāk – Dienests) 01.01.2024. veica grozījumus *Manipulāciju sarakstā*, paredzot, ka manipulācija *60421* - *Nepilnīgi aizpildīts nosūtījums Nr. 027/u* (turpmāk – manipulācija 60421) ir uzrādāma, ja ārstniecības persona (pakalpojuma sniedzējs) ir konstatējusi, ka, nosūtot pacientu saņemt diagnostikas izmeklējumus vai speciālistu konsultācijas, veidlapa Nr.027/u nav noformēta saskaņā ar normatīvajiem aktiem par medicīnisko dokumentu lietvedības kārtību un nesatur informāciju par pacienta veselības stāvokli un pakalpojuma nepieciešamību.

Dienests ir izvērtējis manipulācijas 60421 uzrādīšanu VIS APANS[[1]](#footnote-1) par periodu no 01.01.2024-28.02.2025. un atbilstoši šobrīd veiktās analīzes rezultātiem konstatēts, ka visbiežāk uz nosūtījumu nepilnību ir norādīts, sniedzot Gastrointestinālās endoskopijas izmeklējumus, kā arī sniedzot onkoloģiskos pakalpojumus, t.sk. primāro diagnostiku. Savukārt visbiežāk 75% gadījumi nepilnīgi aizpildītos nosūtījumus izsnieguši ģimenes ārsti (specialitātes kods P02).

Dienests norāda, ka pilnīgas informācijas atspoguļošana nosūtījumā ļauj pakalpojuma sniedzējam nodrošināt mērķtiecīga pakalpojuma sniegšanu, kas ir īpaši svarīgs diagnostiskiem izmeklējumiem. *Vienlaikus jāatzīmē, ka, piemēram, rindas endoskopijas izmeklējumiem ir pat 720 dienas (rindapiearsta.lv dati uz 20.06.2024), un nepilnīgi aizpildīts nosūtījums var būt par iemeslu nepamatoti nozīmētam/veiktam izmeklējumam, pēc kura ārsts nevar sniegt/saņemt nepieciešamās atbildes*.

Dienests vērš uzmanību, ka ārstniecības iestādēm ir jāievēro normatīvais akts par medicīnisko dokumentu lietvedības kārtību[[2]](#footnote-2), t.sk., izsniedzot nosūtījuma veidlapu (veidlapa Nr.027/u) tajā jānorāda informācija par pacienta veselības stāvokli un pakalpojuma saņemšanu pamatojoša informācija.

Dienests **pateicas** ārstniecības iestādēm, kuras jau ir konstatējušas nepilnības nosūtījumos un manipulāciju 60421 ievadījušas VIS APANS, kā arī vērš pārējo ārstniecības iestāžu uzmanību, konstatējot nepilnīgi aizpildītus nosūtījumus, uzrādīt manipulāciju 60421 VIS APANS, lai tādā veidā turpmāk konstatētu nepilnīgu informāciju ārstu nosūtījumos, jo tas var būtiski ietekmēt pakalpojumu saņemšanu.

1. Vadības informācijas sistēmas ambulatoro pakalpojumu apmaksas norēķinu sistēmas modulis (turpmāk – VIS APANS) [↑](#footnote-ref-1)
2. Ministru kabineta 04.04.2006.noteikumi Nr.265 “Medicīnisko dokumentu lietvedības kārtība” [↑](#footnote-ref-2)